2. ปัจจัยความเสี่ยง

ปัจจัยความเสี่ยงที่อาจเกิดขึ้น และมีผลกระทบต่อการดำเนินงานในอนาคตของบริษัทฯ มีดังนี้

1.  

2.  1.  ความเสี่ยงจากการประกอบธุรกิจ

จากสถานการณ์อุทกภัยครั้งรุนแรงที่เกิดขึ้นในช่วงไตรมาสสุดท้ายของปี 2554
ส่งผลกระทบต่อเศรษฐกิจของประเทศเป็นวงกว้าง ทั้งภาคการผลิต การส่งออก
และการบริโภคภายในประเทศ
จนทำให้หน่วยงานหลักที่ดูแลทางด้านเศรษฐกิจต้องปรับลดประมาณการอัตราการขยายตัวของผลิตภัณฑ์มวลรวมภายในประเทศจากระดับ
4 - 5% เป็น 0.1%

ในช่วง 9 เดือนแรกของปี 2554 ธุรกิจค้าปลีกยังถือว่ามีแนวโน้มการเติบโตอยู่ในเกณฑ์ที่ดี
จากปัจจัยเกื้อหนุนที่ทำให้ผู้บริโภคมีกำลังซื้อเพิ่มขึ้น
ไม่ว่าจะเป็นมาตรการกระตุ้นการบริโภคของรัฐบาล การปรับขึ้นเงินเดือนของข้าราชการ
ราคาสินค้าเกษตรหลายประเภทที่ยังคงอยู่ในระดับที่สูง
ซึ่งเป็นส่วนช่วยกระตุ้นการจับจ่ายใช้สอยของผู้บริโภคได้เป็นอย่างดี

แต่วิกฤตน้ำท่วมที่รุนแรงในช่วงไตรมาสที่ 4 ได้สร้างผลกระทบให้กับผู้บริโภคทั้งที่อยู่ในพื้นที่ประสบภัย
พื้นที่ตามแนวผ่านของน้ำหรือแม้แต่พื้นที่ใกล้เคียงหลายด้าน
ไม่ว่าจะเป็นการซื้อสินค้าเพื่อการอุปโภคและบริโภคเป็นจำนวนมาก ทั้งเพื่อเก็บไว้บริโภคเอง
หรือบริจาคแก่ผู้ประสบอุทกภัย
ส่งผลให้ธุรกิจค้าปลีกที่มีสินค้าอุปโภคบริโภคที่เกี่ยวเนื่องกับวิกฤตน้ำท่วมมียอดขายเพิ่มขึ้นในช่วงเวลาดังกล่าว
แต่เมื่อสถานการณ์น้ำท่วมได้ทวีความรุนแรงมากขึ้น ส่งผลกระทบต่อวงจรค้าปลีก (Supply Chain)
เกือบทั้งระบบ ตั้งแต่โรงงานผลิตสินค้า การคมนาคมขนส่ง ศูนย์กระจายสินค้า
และช่องทางการจัดจำหน่าย

อย่างไรก็ตามบริษัทฯ ได้มีการติดตามสถานการณ์อย่างใกล้ชิด ดำเนินการวางแผนเพื่อหามาตรการ
และกลยุทธ์ต่างๆ สำหรับลดความเสี่ยงและผลกระทบที่อาจเกิดขึ้น ทั้งนี้เพื่อให้สามารถดำเนินธุรกิจ
และได้รับผลสำเร็จตามเป้าหมายที่วางไว้

(1) ความเสี่ยงจากการลงทุนในสินค้าคงคลัง

  ณ วันที่ 31 ธันวาคม ปี 2554 2553 และ 2552 บริษัทฯ มีสินค้าคงเหลือสุทธิ เท่ากับ
  4,382.50 ล้านบาท 3,714.23 ล้านบาท และ 2,905.14 ล้านบาท ตามลำดับ
  มีระยะเวลาการขายสินค้าเฉลี่ยปี 2554 ที่ 69 วัน ปี 2553 และ 2552 เท่ากันที่ 66 วัน
  จะเห็นได้ว่าระยะเวลาในการขายสูงขึ้นจากปีที่ผ่านมา เนื่องจากมีการสั่งซื้อสินค้าที่เพิ่มขึ้น
  อันเนื่องมาจากการเปิดสาขาใหม่ และผลของการปรับตัวตามยอดขาย

  อย่างไรก็ตามบริษัทฯ มีความพยายามอย่างต่อเนื่องที่จะเพิ่มรอบการหมุนของสินค้าคงคลัง
  ไม่ว่าจะเป็นการพัฒนาคุณภาพการให้บริการของพนักงานขาย
  การจัดรายการส่งเสริมการขายอย่างต่อเนื่อง
  การปรับปรุงรูปแบบการจัดเรียงสินค้าและรูปลักษณ์ภายในสาขา
  การเพิ่มสินค้าใหม่เข้าร้านอย่างสม่ำเสมอ รวมทั้งพยายามที่จะลดปริมาณการจัดเก็บลง
  ในส่วนของการลดปริมาณการจัดเก็บ ในปี 2549 บริษัทฯ
  ได้ทำการขยายพื้นที่ศูนย์กระจายสินค้าให้มีขนาดใหญ่ขึ้น โดย ณ วันที่ 31 ธันวาคม 2554
  พื้นที่รวมมีจำนวน 64,000 ตารางเมตร และบริษัทฯ
  มีแผนจะขยายพื้นที่ของศูนย์กระจายสินค้าเพิ่มขึ้น
  ทั้งนี้เพื่อให้สามารถรองรับการเพิ่มขึ้นของสาขาในอนาคต
  พร้อมกับสามารถบริหารจัดการสินค้าได้อย่างมีประสิทธิภาพมากยิ่งขึ้น

(2) ความเสี่ยงการลงทุนขยายสาขา

  ณ วันที่ 31 ธันวาคม 2554 บริษัทฯ มีสาขาที่เปิดดำเนินการแล้วทั้งสิ้นรวม 45 สาขา
  มีสาขาเปิดใหม่ ในปี 2554 จำนวน 5 สาขา ได้แก่ สาขาฉะเชิงเทรา ร้อยเอ็ด สุพรรณบุรี
  ลพบุรี และสกลนคร

  จากที่บริษัทฯ ได้มีนโยบายที่จะขยายสาขาอย่างต่อเนื่อง
  อาจมีความเสี่ยงเกี่ยวกับผลการดำเนินงานของสาขาใหม่ไม่เป็นไปตามที่ได้ประมาณการไว้
  โดยจะส่งผลกระทบต่อผลการดำเนินงานโดยรวม บริษัทฯ
  หลีกเลี่ยงความเสี่ยงโดยได้ทำการวิเคราะห์ผลตอบแทนจากการลงทุนก่อนที่จะตัดสินใจลงทุนทุกครั้ง
  นอกจากนี้ยังมีการจัดทำแผนดำเนินการ งบประมาณประจำปี
  และเมื่อสาขาใหม่เปิดดำเนินการจะมีการติดตามผลประกอบการ
  และความคืบหน้าของแผนทุกเดือน โดยจะช่วยให้บริษัทฯ
  สามารถวางแผนรับความเสี่ยงและแก้ไขปัญหาที่อาจจะเกิดได้ทันท่วงที

(3) ความเสี่ยงต่อการสูญหายของสินค้า

  บริษัทฯ มีความเสี่ยงที่จะสูญเสีย
  หรือได้รับความเสียหายในทรัพย์สินเนื่องจากการปฏิบัติงานของพนักงานขาย ทั้งนี้บริษัทฯ
  ได้จัดตั้งหน่วยงานที่รับผิดชอบเกี่ยวกับความเสี่ยงดังกล่าว คือ ฝ่ายป้องกันการสูญเสีย (Loss
  Prevention) ซึ่งรับผิดชอบด้านการวางระบบป้องกันความเสี่ยงและความปลอดภัยในด้านต่างๆ
  ของบริษัท รวมถึงความเสี่ยงที่พนักงานอาจได้รับจากการปฏิบัติงานด้วย

(4) ความเสี่ยงเกี่ยวกับลูกหนี้

  บริษัทฯ แบ่งลูกค้าออกเป็น 2 กลุ่ม คือกลุ่มลูกค้ารายย่อย
  และกลุ่มผู้รับเหมาและเจ้าของโครงการ กลุ่มลูกค้ารายย่อย
  คือลูกค้าหน้าร้านที่ส่วนใหญ่ขายสินค้าเป็นเงินสด ส่วนกลุ่มผู้รับเหมาและเจ้าของโครงการ
  คือกลุ่มลูกค้าที่ขายโดยการให้เครดิต รายได้จากการขายส่วนใหญ่มาจากกลุ่มลูกค้ารายย่อย
  โดยในปี 2554 และ 2553 สัดส่วนการขายเป็นเงินสดอยู่ที่ร้อยละ 99.0 ของยอดขายทั้งหมด
  สำหรับปี 2552 สัดส่วนอยู่ที่ร้อยละ 99.1 สำหรับการขายที่ให้เครดิต บริษัทฯ
  จะพิจารณาเฉพาะโครงการที่มีฐานะการเงินที่เชื่อถือได้
  โดยได้ตรวจสอบผลการดำเนินงานและฐานะทางการเงินแล้ว
  หรือเป็นผู้รับเหมาที่มีหนังสือค้ำประกันเป็นหลักประกันในการชำระหนี้ เป็นต้น

  ทั้งนี้ ณ วันที่ 31 ธันวาคม ปี 2554 2553 และ 2552 บริษัทฯ มีลูกหนี้ค้างชำระจำนวน
  216.43 ล้านบาท 164.02 ล้านบาท และ 144.58 ล้านบาท โดยเป็นลูกหนี้บัตรเครดิตเท่ากับ
  119.89 ล้านบาท 80.44 ล้านบาท และ 65.55 ล้านบาท ตามลำดับ
  มีการตั้งสำรองค่าเผื่อหนี้สงสัยจะสูญคิดเป็นมูลค่าประมาณ 1.74 ล้านบาท 2.65 ล้านบาท และ
  5.40 ล้านบาท ซึ่งผู้บริหารได้ประเมินระยะเวลาที่กำหนดในการชำระหนี้
  และสถานะทางการเงินของลูกหนี้แต่ละรายแล้ว บริษัทฯ
  เห็นว่าค่าเผื่อหนี้สงสัยจะสูญที่ตั้งไว้เพียงพอ และเหมาะสมแล้ว

(5) ความเสี่ยงเกี่ยวกับภัยธรรมชาติ

  ปัญหาอุทกภัยในปีที่ผ่านมาส่งผลกระทบต่อบริษัทฯ หลายด้าน ทั้งความเสียหายด้านทรัยพ์สิน
  การสูญเสียยอดขายของบางสาขาที่ปิดให้บริการชั่วคราวเนื่องจากตั้งอยู่ในเขตพื้นที่ประสบอุทกภัย
  ซึ่งมีอยู่ทั้งสิ้นจำนวน 8 สาขา และปัญหาด้านการคมนาคมที่ส่งผลต่อระบบ Supply Chain
  ตั้งแต่การจัดหาสินค้า ตลอดจนการจัดส่งสินค้าให้ลูกค้า

  ระหว่างที่ศูนย์กระจายสินค้าของบริษัทฯ
  ในจังหวัดพระนครศรีอยุธยาซึ่งเป็นพื้นที่ประสบอุทกภัยต้องปิดดำเนินการชั่วคราวนั้น บริษัทฯ
  ได้จัดหาคลังสินค้าชั่วคราว เพื่อแก้ไขปัญหาความไม่คล่องตัวของระบบ Supply Chain
  สำหรับความเสียหายด้านทรัพย์สิน บริษัทฯ ได้ป้องกันความเสี่ยง
  โดยมีการทำประกันภัยซึ่งคุ้มครองความเสียหายที่อาจเกิดจากเหตุการณ์น้ำท่วมไว้แล้วอย่างต่อเนื่อง
  และเมื่อเหตุการณ์อุทกภัยเริ่มมีแนวโน้มในทางที่ดีขึ้น บริษัทฯ ได้เร่งเข้าสำรวจ
  และฟื้นฟูศูนย์กระจายสินค้าและระบบ Supply Chain ของบริษัทฯ
  และสามารถดำเนินการได้ตามปกติในเดือนมกราคม 2555

1.  ความเสี่ยงจากการแข่งขัน

บริษัทฯ ประกอบธุรกิจค้าปลีกสินค้าเกี่ยวกับบ้าน และที่อยู่อาศัยโดยมีคู่แข่งขันทั้งทางตรงและทางอ้อม
เช่น ร้านจำหน่ายสินค้าเกี่ยวกับบ้านในลักษณะ Modern trade ร้านค้าปลีกวัสดุเกี่ยวกับบ้าน
ห้างสรรพสินค้า และร้านจำหน่ายสินค้าเฉพาะอย่าง เป็นต้น บริษัทฯ
สร้างความแตกต่างโดยมุ่งเน้นในเรื่องความหลากหลายของสินค้า และการให้บริการที่ครบวงจร
อีกทั้งยังมีบริการจัดหาทีมช่างผู้เชี่ยวชาญงานระบบด้านต่างๆ เช่น งานระบบไฟฟ้า ประปา
งานติดตั้งอุปกรณ์ที่เกี่ยวข้อง เป็นต้น

นอกจากนี้บริษัทฯ ได้เน้นการเพิ่มประสิทธิภาพการบริหารภายใน เพื่อเสริมสร้างศักยภาพ
สร้างความแตกต่าง และความได้เปรียบต่อคู่แข่งทั้งภายใน และต่างประเทศที่อาจเข้ามาในอนาคต

2.  ความเสี่ยงจากกฎหมายที่เกี่ยวข้อง

กฎหมายที่เกี่ยวข้อง และอาจมีผลให้เกิดความเสี่ยงต่อการดำเนินธุรกิจของบริษัทฯ มีดังนี้

(1) กฎหมายผังเมือง รวมกรุงเทพมหานคร

  ประกาศใช้เมื่อวันที่ 16 พฤษภาคม 2549
  มีวัตถุประสงค์เพื่อเป็นแนวทางในการพัฒนากรุงเทพมหานคร และรองรับการขยายตัวในอนาคต
  หากในอนาคตมีการปรับปรุงผังเมืองรวมดังกล่าว บริษัทฯ
  จะไม่ได้รับผลกระทบจากข้อจำกัดนี้แต่อย่างใด
  เนื่องจากที่ผ่านมาบริษัทฯได้ลงทุนครอบคลุมพื้นที่ในเขตกรุงเทพฯ เกือบทุกส่วนแล้ว
  แต่กลับมองว่าเป็นการจำกัดการขยายธุรกิจของคู่แข่ง ซึ่งจะเป็นประโยชน์แก่บริษัทฯ อีกด้วย

(2) พระราชบัญญัติการแข่งขันทางการค้า

  ในปี พ.ศ. 2549 คณะกรรมการการแข่งขันทางการค้า
  มีมติให้ประกาศใช้เกณฑ์แนวทางพิจารณาการปฏิบัติทางการค้าระหว่างผู้ประกอบธุรกิจค้าส่งค้าปลีกกับผู้ผลิต/ผู้จำหน่าย
  ภายใต้ พ.ร.บ.การแข่งขันทางการค้า พ.ศ. 2542 จำนวน 8 แนวทาง ได้แก่

1.  การกำหนดราคาที่ไม่เป็นธรรม

2.  การเรียกรับผลประโยชน์ทางเศรษฐกิจที่ไม่เป็นธรรม

3.  การคืนสินค้าโดยไม่เป็นธรรม

4.  การใช้สัญญาการฝากขายที่ไม่เป็นธรรม

5.  การบังคับให้ซื้อ หรือให้จ่ายค่าบริการ (Coercion to Purchase)

6.  การใช้พนักงานของผู้ผลิต/ผู้จำหน่าย อย่างไม่เป็นธรรม

7.  การปฏิเสธการรับสินค้าที่สั่งซื้อ/ผลิตพิเศษ เป็นตราเฉพาะของผู้สั่งผลิต (Private Brand)
    หรือเป็นตราเฉพาะของผู้ประกอบธุรกิจค้าส่งค้าปลีก (House Brand)

8.  การปฏิบัติที่ไม่เป็นธรรมอื่นๆ

  แนวทางพิจารณาการปฏิบัติทางการค้า 8 ข้อ ดังกล่าว มีผลกระทบต่อผู้ค้าปลีกแบบสมัยใหม่ทุกราย
  (Modern Trade) อย่างไรก็ตาม เพื่อให้สามารถดำเนินธุรกิจได้สอดคล้องตามประกาศข้างต้น
  บริษัทฯ ได้ตกลงร่วมกันในการปรับแก้ข้อสัญญากับบริษัทคู่ค้าให้มีความละเอียด และชัดเจนยิ่งขึ้น

  ปัจจุบัน สภาหอการค้าไทยได้ดำเนินการจัดทำร่างแก้ไขแนวปฏิบัติ (Guide Line) ใหม่
  ซึ่งอยู่ระหว่างการเจรจาของสภาหอการค้าไทยกับทางสมาคมผู้ค้าปลีก
  เพื่อหาข้อสรุปที่เป็นธรรมกับทั้งผู้ผลิต และผู้ค้าปลีกค้าส่ง

(3) พระราชบัญญัติการตอบโต้การทุ่มตลาด และการอุดหนุนซึ่งสินค้าจากต่างประเทศ พ.ศ. 2542

  เนื่องจากปัจจุบัน บริษัทฯได้มีการนำเข้าสินค้าจากต่างประเทศหลายรายการ ประกอบกับในปี
  2553
  ได้มีการลดอัตราภาษีสินค้านำเข้าจากประเทศที่เป็นคู่สัญญาตามข้อตกลงว่าด้วยความร่วมมือทางเศรษฐกิจ
  ตามข้อตกลงต่างๆ ทำให้ผู้ผลิตในประเทศไทยอาจยื่นข้อร้องเรียนเรื่องการทุ่มตลาดได้
  สำหรับในปี 2554
  ยังไม่มีผูผลิตรายใดยื่นเรื่องร้องเรียนเกี่ยวกับมาตรการตอบโต้การทุ่มตลาดดังกล่าว

(4) พระราชบัญญัติมาตรการปกป้องจากการนำเข้าสินค้าที่เพิ่มขึ้น พ.ศ. 2550

  เนื่องจากปี 2554
  มีการร้องเรียนขอให้เจ้าหน้าที่ออกมาตรการคุ้มครองการนำเข้าเพิ่มขึ้นของสินค้าบล็อกแก้ว ตามพรบ.มาตรการปกป้องการนำเข้าสินค้าที่เพิ่มขึ้น
  พ.ศ. 2550 ซึ่งได้มีผลใช้บังคับกับผู้นำเข้าทุกราย โดยมีผลกระทบกับบริษัทบ้างแต่ไม่มากนัก  
  เพราะบริษัทสามารถสั่งซื้อสินค้าจากแหล่งผลิตอื่นได้